Date: 1487
Issuing place: Raseborg
Country: Suomi
Language: saksa
Document type: Paikallishallinto, Kirjeet

Minenn fru&#x0364;ntlyckenn gruth myth vormaghe allis ghudenn stets vo&#x0364;rentfanghenn. Erszamen, vorsichtigenn vnndt wolwyszenn herenn, leuenn naber vnndt ghudenn frunde, jw ysz woll vorgekamen van welker twist de crone tho Swedenn vnde jk myt juwen heren deme meyster hebbenn, van welker my denne de herenn prelaten jnn Lyfflannde, alsze de here ertzbyschopp van Rige, Darpte vnde Curlant bisschoppe, gelauet hebbenn, de here meister syne vulmechtige sendebadenn by my hebben szolde sulke twist jn fruntschopp ofte myt rechte tho entscheden, wor na jk denne jnt drudde iar gebeydet unde gheherdet hebbe vnde noch alhir in dusseme dage na beyde vnde noch vortan vmbe bede willenn vromer lu&#x0364;de noch dre weken na sunte Mychels dage beydenn wyll; ok sende jk juwen herenn deme meister vnde den synen eyn vry, cristlik, vprichtich geleyde na syneme egenen uthsette willen unde beger, vppe dat he nene entschuldinghe tegen my meher hebben kone. Jk hebbe ok jn dusser tydt mennyghe daghe vorschreuen ok vormals en geleyde gesant, welket all van en vorslagen ysz, dar en bouen vele bodesschopp ghesant myt schepen, baden, kost vnde teringhe vnde vorsumenisse gehat vnde geleden; hadde ik ok my gensliken vormodet, gy ju&#x0364;we baden alhir by my solden hebben gehat, so jk jw by her Johan van Greste, juwenn medesto&#x0364;lbroder, jnt voriar ok na der tydt als jk van Borkholme kamen was, schreff vame Stokholme, des gelyken nu ok de erbare myn leue unde getruwe Knu&#x0364;th Posze geschreuen hadde vmme zake willen ju&#x0364;wers borgers Mattis van Louen, so jw ok de gedachte Knu&#x0364;th Posze unde de anderen myt eme gesant alle gelich der zaken woll wert vnderrichten, dar jk gerne eyn gut myddeller jnne geweszen hadde, so men des van my hadde begeret. Idoch kan jk woll merken wor vmme gy en sulkent vorslaen; vnndt na deme juwen ersamheiden en sulkent nicht euen yss, kan yk vppe de lenghe deme suluen Mattis rechtes nicht weygeren. Nu jw fruntschopp nicht geleuet, dat jk doch beth her tho gheschuttet unde nicht ghestaden hebbe willen * vnde jw Knuth Posze vnde de anderen myt enne gesant der zaken gelech woll werden wormelden, hir vmme * were noch woll myn truwe raedt, gy juwenn heren den meister dar tho helden vnde vermochten, he noch tho my allhir bynnen dussen dren weken vorscreuen syne vulmechtige baden sande, vppe dat dat nene grotere moye vnde vnwille tu&#x0364;sschen eme, jw vnde my dar mach van enstande werden na deme gy woll so vele hebben tho vorlesen ok woll so drade to vindende syn, alse juwe her de mester, welker jk doch nicht gerne also wolde irmanen vnde besoken, so verne my vnde desser cronen gelyk vor vngelyk geschen mach, welkes jk eyn kort schriftlik antworde myt dessen mynen erbaren baden byn begerende vnde vorwachten wes juwe here de mester by dusser juwer guden vnderrichtinghe donde werde edder nicht, dar jk my myt dusser cronen unde rykes rade na mach hebben unde richten. Ersamen unde wolwysen leuen heren vnde frunde, alsz jk denne nu den gedechten erbaren Knuth Poszen myt den andern mynen erbaren baden myt eme jnt beste vmme guder bequemycheit willen to Reuell sende, bidde jk myt fruntlyken begere, gy se also myt guden, zekeren, vasten geleyde vorwaren vor gewalt unde ouerfall aff unde an, sunder vare vor alszweme, wedder an my hir tho kamen, so jk my des in guden truwen an jw vorsee, als gy wolden jk by den juwen, wen de to my kammen werden, solde do&#x0364;n; dar nicht anne tuyuelen, juwe erlyke wiszheyde, de jk Gode ewich frolich vnde gsunt beuele to vorhopeden tyden. Gegeuen vppe Razeborch des dinx dages nha sanctj Mauricij jme etc. lxxx vij(ten) iare. Stenn Sture van Gripesholme, ritter, vorstender des rykes tho Sweden.